Αλβέρτος Β' του Βελγίου

Ο Αλβέρτος Β΄ (γεν. 6 Ιουνίου 1934) υπηρέτησε ως Βασιλιάς των Βέλγων από το 1993 μέχρι την παραίτησή του το 2013. Είναι μέλος του βασιλικού Οίκου του Βελγίου, που προέρχεται από τον Οίκο του Σαξονίας-Κόμπουργκ & Γκότα. Ο Αλβέρτος είναι θείος του Ερρίκου του Λουξεμβούργου και πρώτος ξάδελφος του Χάραλντ Ε΄ της Νορβηγίας. 

Στις 3 Ιουλίου του 2013 ο Βασιλιάς Αλβέρτος Β΄ συμμετείχε σε μια συνεδρίαση του βελγικού υπουργικού συμβουλίου. Εκεί ανακοίνωσε ότι στις 21 Ιουλίου θα εγκαταλείπει τον θρόνο για λόγους υγείας. Έτσι, στις 21 Ιουλίου 2013 τον θρόνο ως Βασιλιάς των Βέλγων ανέλαβε ο γιος του Φίλιππος. Ο Αλβέρτος Β΄ ήταν ο τέταρτος μονάρχης που παραιτήθηκε το 2013, μετά τον Πάπα Βενέδικτο ΙΣΤ΄, τη Βεατρίκη της Ολλανδίας και τον εμίρη Χαμάντ μπιν Χαλίφα του Κατάρ. Ταυτόχρονα, έγινε ο δεύτερος Βέλγος Βασιλιάς που παραιτήθηκε από τον θρόνο του, μετά τον πατέρα του, Λεοπόλδο Γ΄, ο οποίος παραιτήθηκε το 1951 μετά από έντονες διαδηλώσεις.

Πρώιμα χρόνια 
Ο Αλβέρτος Φήλιξ Ουμβέρτος Θεόδωρος Χριστιανός Ευγένιος Μαρία γεννήθηκε στις 6 Ιουνίου 1934 στο Κάστρο Στίβενμπεργκ των Βρυξελλών. Είναι ο δεύτερος γιος του Λεοπόλδου Γ΄ και της πρώτης συζύγου του, Άστριντ της Σουηδίας. Ανάδοχοι στη βάπτισή του ήταν ο Φήλιξ των Βουρβόνων-Πάρμας και η γιαγιά του Ελισάβετ.

Στις 10 Μαΐου 1940 όταν το Βέλγιο δέχθηκε επίθεση από τη Ναζιστική Γερμανία, ο Πρίγκιπας Αλβέρτος, μαζί με τα μεγαλύτερα αδέλφια του Ιωσηφίνα Καρλότα και Βαλδουίνο, φυγαδεύτηκαν από τη χώρα για τη Γαλλία και αργότερα για την Ισπανία. Αργότερα, τον ίδιο χρόνο, όμως, επέστρεψαν στο Βέλγιο. Τον Ιούνιο του 1944, περίοδο που είχε ξεκινήσει η συμμαχική αντεπίθεση, ο Λεοπόλδος Γ΄, η σύζυγός του Λίλιαν, την οποία είχε παντρευτεί το 1941, και τα παιδιά του εξορίστηκαν από τους Γερμανούς στο Χιρστάιν της Γερμανίας και αργότερα στο Στρομπλ της Αυστρίας, όπου απελευθερώθηκαν από τον αμερικανικό στρατό στις 7 Μαΐου 1945. Εξαιτίας της πολιτικής κατάστασης στο Βέλγιο, ο Βασιλιάς Λεοπόλδος και η οικογένειά του μετακόμισαν τον Οκτώβριο του 1945 από την Αυστρία στη βίλα "Le Reposoir" στο Πρενύ-Σαμπεζύ στην Ελβετία, όταν έφυγαν από την Αυστρία στην Ελβετία, όπου και έμεινε εκεί μέχρι τον Ιούλιο του 1950. Τελικώς θα επιστρέψουν στο Βέλγιο στις 22 Ιουλίου 1950.

Περίοδος της βασιλείας του

Με τον θάνατο του αδελφού του, Βαλδουίνου, ο Αλβέρτος ορκίστηκε στις 9 Αυγούστου 1993 Βασιλιάς των Βέλγων, ενώπιον του Κοινοβουλίου του Βελγίου.

Ως Βασιλιάς, τα καθήκοντα του Αλβέρτου περιελάμβαναν την εκπροσώπηση του Βελγίου στο εσωτερικό και το εξωτερικό μέσω επίσημων επισκέψεων, εμπορικών αποστολών και διεθνών συσκέψεων. Εξέφραζε, μάλιστα, ενδιαφέρον για τη βελγική κοινωνία, τον πολιτισμό και τις επιχειρήσεις.

Τον Ιανουάριο του 2012 ο Αλβέρτος ανακοίνωσε ότι η βασιλική οικογένεια θα παγώσει τους μισθούς της και τα έξοδα από την αύξηση που της αναλογούσε θα χρησιμοποιούνταν για τη συντήρηση των βασιλικών ανακτόρων.

Το Χριστουγεννιάτικο μήνυμα του Αλβέρτου, τον Δεκέμβριο του 2012, προκάλεσε έντονες διαμάχες με την αναφορά του σε «λαϊκιστικά κινήματα». Πολλοί έβγαλαν το συμπέρασμα ότι αυτή η φράση είχε στόχο το εθνικιστικό κόμμα των Φλαμανδών Νέα Φλαμανδική Συμμαχία. Ο Μπαρτ ντε Βέβερ, αρχηγός του κόμματος, αντέδρασε ζητώντας να αφαιρεθούν από τον Βασιλιά οι εξουσίες σχηματισμού κυβερνήσεων και οι ρόλοι του εντός αυτών.

Παραίτηση

Στις 3 Ιουλίου 2013 ο 79χρονος Αλβέρτος Β΄ συμμετείχε σε μια συνεδρίαση του βελγικού υπουργικού συμβουλίου. Εκεί ανακοίνωσε στην κυβέρνηση ότι στις 21 Ιουλίου θα εγκαταλείπει τον θρόνο για λόγους υγείας. Όπως αποκαλύφθηκε, την ίδια μέρα, ο Αλβέρτος είχε ενημερώσει τον Πρωθυπουργό Έλιο Ντι Ρούπο και στο παρελθόν για την πρόθεσή του να παραιτηθεί, αλλά ο Πρωθυπουργός του είχε ζητήσει να το επανεξετάσει. Τελικώς, ο Αλβέρτος υπέγραψε την παραίτησή του στις 21 Ιουλίου 2013 και τον θρόνο ως Βασιλιάς των Βέλγων ανέλαβε ο γιος του Φίλιππος. Ο Αλβέρτος διατήρησε τον τίτλο του Βασιλιά, όμως του αφαιρέθηκε η ιδιότητα του Βασιλιά των Βέλγων, την οποία πλέον διατηρεί ο Φίλιππος.

Οικογένεια
Το 1958 ο Πρίγκιπας Αλβέρτος πήγε στο Βατικανό για να παρευρεθεί στη στέψη του Πάπα Ιωάννη ΚΓ΄. Σε μια δεξίωση στη βελγική πρεσβεία της Ρώμης γνώρισε την Ιταλίδα Πριγκίπισσα Πάολα Ρούφο της Καλάβριας. Η Πάολα είχε δηλώσει αργότερα για την πρώτη συνάντησή τους: «Ήμασταν τόσο ντροπαλοί, γι΄αυτό μιλήσαμε μόνο για λίγο». Ο Αλβέρτος, μετά από ένα διάστημα, έκανε πρόταση γάμου στην Πάολα και εκείνη δέχτηκε. Δύο μήνες μετά τη γνωριμία τους, ο Αλβέρττος γνώρισε τη μέλλουσα σύζυγό του στην οικογένειά του, ενώ τέσσερις μήνες αργότερα ενημέρωσε τον τύπο.

Ο Αλβέρτος και η Πάολα επιθυμούσαν να παντρευτούν στο Βατικανό, κάτι που ήθελαν και οι δύο οικογένειές τους. Ωστόσο, η βελγική κυβέρνηση δεν το ενέκρινε αυτό, καθώς υποστήριζε ότι ο γάμος έπρεπε να γίνει εντός του Βελγίου. Ο Πάπας, ύστερα από διπλωματικές πιέσεις, αρνήθηκε και αυτός με τη σειρά του τον γάμο στο Βατικανό, λέγοντας ότι ο γάμος θα έπρεπε να γίνει κοντά στον λαό.

Ο γάμος τελικώς έγινε στις 2 Ιουλίου 1959 στις Βρυξέλλες. Μαζί απέκτησαν τρία παιδιά, δύο γιους και μια κόρη:
 Φίλιππος (γενν. 1960), Βασιλιάς του Βελγίου. Νυμφεύτηκε τη Ματθίλδη ντ Ουντεκέμ ντ Ακόζ. Απέκτησαν 4 παιδιά.
 Άστριντ (γενν. 1962), παντρεύτηκε τον Λαυρέντιο, τιτουλάριο Αρχιδούκα της Αυστρίας-Έστε· απέκτησαν 5 παιδιά.
 Λαυρέντιος (γενν. 1963), Πρίγκιπας του Βελγίου. Νυμφεύτηκε την Κλαιρ Κουμπς· απέκτησαν 3 παιδιά.

Από το 1999 τα μέσα μαζικής ενημέρωσης υποστηρίζουν ότι η Βελγίδα γλύπτρια Ντελφίν Μποέλ (γενν. 1968), είναι νόθη κόρη του Αλβέρτου Β΄. Τον Ιούνιο του 2013 η Μποέλ κινήθηκε νομικά και ζήτησε να γίνει εξέταση DNA, προκειμένου να διαπιστωθεί αν είναι ή όχι κόρη του Αλβέρτου. Η νομική διαδικασία ολοκληρώθηκε τον Ιανουάριο του 2020 δικαιώνοντας την Ντελφίν Μποέλ, γεγονός που είχε ως αποτέλεσμα την επίσημη αναγνώριση της πατρότητάς της από τον βασιλιά Αλβέρτο.

Πρόγονοι

Τίτλοι
6 Ιουνίου 1934 – 7 Ιουνίου 1934: Η Βασιλική Υψηλότητα Πρίγκιπας Αλβέρτος του Βελγίου
7 Ιουνίου 1934 – 9 Αυγούστου 1993: Η Βασιλική Υψηλότητα Ο Πρίγκιπας της Λιέγης
9 Αυγούστου 1993 – 21 Ιουλίου 2013: Η Μεγαλειότητα Του Ο Βασιλιάς των Βέλγων 
21 Ιουλίου 2013 – έως σήμερα: Η Μεγαλειότητα Του Βασιλιάς Αλβέρτος του Βελγίου

Παραπομπές

Εξωτερικοί σύνδεσμοι 
 Βασιλική Δυναστεία του Βελγίου
 Επίσημος ιστότοπος του Μονάρχη του Βελγίου
 
 Βασιλικά Διατάγματα του Βελγίου
 Official Belgian monarchy web site
 

|-

Βασιλείς του Βελγίου
Οίκος της Σαξονίας-Κόμπουργκ & Γκότα
Αποδέκτες του Τάγματος του Λευκού Αετού (Πολωνία)
Μεγαλόσταυροι του Τάγματος της Αξίας της Δημοκρατίας της Πολωνίας